Regulament de Coproprietate al Asociației de Proprietari
“ANSAMBLUL REZIDENȚIAL PRIMĂVARA - PRELUNGIREA GHENCEA”

Str. Prelungirea-Ghencea, 94-100, sector 6, București
1. Acest Regulament stabilește regulile generale aplicabile proprietarilor apartamentelor și spațiilor comerciale edificate în Ansamblul Rezidențial Primăvara, ansamblu situat în Prelungirea Ghencea, nr. 94-100, sector 6, București.

2. Scopul principal al regulilor instituite prin Regulament este acela de a menține gradul de confort și calitate existente în Ansamblu.
3. În egală măsură, acest Regulament detaliază raporturile dintre Proprietari şi Asociația de Proprietari “ANSAMBLUL REZIDENȚIAL PRIMĂVARA - PRELUNGIREA GHENCEA” (denumită în continuare Asociația de Proprietari).
REGULI GENERALE
4. Regulamentul este obligatoriu pentru fiecare dintre proprietarii imobilelor, înregistraţi în Registrul de Carte Funciară a mun. București, pentru succesorii legali ai acestora, precum şi pentru toate persoanele care utilizează apartamentele/spațiile de birouri, parcările şi/sau Spaţiile Comune ori părţi din acestea, indiferent de titlul în baza căruia ocupă apartamentele/spațiile de birouri, parcările (chiriaşi, comodatari, toleraţi etc.) sau de durata şederii lor în Condominiu.

5. De asemenea, acest Regulament va fi pe deplin aplicabil şi obligatoriu pentru Asociația de Proprietari.
6. Regulamentul priveşte atât utilizarea Spaţiilor Comune, cât şi a Imobilelor, astfel cum acestea sunt definite în acest Regulament.

7. Toate obligaţiile prevăzute în sarcina Proprietarilor vor fi respectate de către membrii familiei acestora, chiriaşi, vizitatori, toleraţi, precum şi de către orice altă persoană care utilizează Imobilul în tot sau în parte şi indiferent de titlul în baza cărora îl utilizează. Responsabilitatea de a informa toate aceste persoane în legătură cu obligaţiile ce trebuie respectate în interiorul Ansamblului Rezidenţial Primăvara revine în întregime Proprietarului. Neconformarea membrilor familiei Proprietarilor, a vizitatorilor, toleraţilor, precum şi a oricărei alte persoane care utilizează Imobilul în tot sau în parte cu obligaţiile prevăzute de Regulament va antrena răspunderea patrimonială a acestor persoane pentru prejudiciul creat, în solidar cu Proprietarii Imobilului respectiv.

8. Toate obligaţiile prevăzute în acest Regulament sunt pe deplin aplicabile subdobânditorilor Proprietarilor, fie aceştia cu titlu universal sau particular. Prin subdobânditor se înţelege orice persoană care dobândeşte, cu titlu oneros sau gratuit, prin acte între vii sau succesiune, drepturi în virtutea cărora poate utiliza, în tot sau în parte, o Proprietate Exclusivă sau părţi din Spaţiile Comune.

9. Prin acest Regulament Proprietarul declară că a luat la cunoştinţă de prevederile conţinute în acest Regulament, că le acceptă şi că le va respecta în totalitate.

10. Acest Regulament va putea fi modificat de Adunarea Generală a Asociației de Proprietari, ori de câte ori este nevoie și condițiile o impun, prin votul majorității.
11. Fiecare dintre Proprietari va respecta normele legale, drepturile exclusive ale celorlalți Proprietari, drepturile convergente în cadrul coproprietății comune și bunele moravuri.
12. Fiecare Proprietar întelege și acceptă faptul că menținerea standardului de calitate a Ansamblului Rezidențial constituie nu numai o obligație morală, ci reprezintă un deziderat menit să prezerve valoarea comercială a Ansamblului Rezidențial Primăvara și a fiecăruia din Imobile. În consecință, nerespectarea obligațiilor asumate prin acest Regulament poate genera obligația de a achita daune.
13. Proprietarii din Ansamblu se bucură de toate drepturile recunoscute de legea română. Toți Proprietarii vor tolera eventualele inconveniente cauzate de lucrările de conservare și întreținere a Spațiilor Comune și a celorlalte Proprietăți Exclusive în măsura în care acestea se realizează potrivit normelor legale incidente.
14. Fiecare dintre Proprietari se va îngriji de întreținerea Proprietății Exclusive în mod constant, astfel încât să fie evitate premisele cauzării unor daune celorlalți Proprietari, Administratorului sau terților. Răspunderea pentru lucruri, astfel cum aceasta este prevazuta în Codul Civil Român, va fi pe deplin aplicabilă, iar Proprietarul nu va putea invoca neutilizarea Proprietății Exclusive ca un caz de exonerare de răspundere.
15. Este strict interzisă abandonarea, introducerea și/sau depozitarea în cadrul Ansamblului Rezidențial Primăvara a unor substanțe chimice, a explozibililor sau a substanțelor poluante, a deșeurilor, precum și a oricăror materiale și/sau bunuri care, prin natura lor sau printr-o greșită întrebuințare, pot conduce la apariția unor situații periculoase, punând astfel în primejdie viața Proprietarilor și/sau integritatea Ansamblului Rezidențial Primăvara.
16. Este strict interzisă deversarea sau depozitarea deșeurilor menajere în alte locuri decât cele special amenajate.
17. Este interzisă producerea zgomotelor care pot afecta ceilalți Proprietari.
18. Este interzisă (inclusiv pe Proprietatea Exclusivă) efectuarea oricăror experimente (fizice, chimice etc.).
19. În cazul în care, oricare parte din Spațiile Comune este deteriorată, Proprietarii vor proceda de îndata la remedierea stricăciunilor, fără ca lucrările de reparații să fie condiționate de recuperarea prejudiciului de la cei vinovați.
20. Fiecare Proprietar va suporta în totalitate cheltuielile legate de utilizarea, întreținerea și conservarea Proprietății Exclusive.

DESTINAȚIA, MODIFICAREA ȘI AMENAJAREA APARTAMENTELOR

21. Funcțiunea exclusivă a fiecărui Apartament este aceea de spațiu de locuit.
22. În măsura în care Imobilul a fost achiziționat de către o persoana juridică, Apartamentul va fi tratat ca un activ, fără ca dobânditorul să poata desfașura activitați economice în Apartament.
23. Proprietarii nu vor utiliza Apartamentele pentru a derula afaceri comerciale și/sau profesiuni liberale ori pentru a exercita profesiuni independente cu acces public.
24. Proprietarii vor putea închiria Imobilul terților cu condiția ca acesta să fie utilizat de locatar pentru locuință. 
25. Cu excepția lucrărilor curente de întreținere, Proprietarii nu vor reamenaja Apartamentul decât în baza unei autorizații de construire emisă de autoritățile competente și, în orice caz, nu vor efectua nici un fel de lucrări în cazul în care acestea ar contraveni normelor legale ori ar putea afecta siguranța și/sau estetica Blocului și/sau a Ansamblului Rezidențial Primăvara.
26. Orice prejudiciu provocat Spațiilor Comune ori Proprietăților Exclusive ca urmare a reamenajărilor sau modificărilor efectuate în condițiile acestui capitol, va fi imputat persoanei culpabile de producerea lui, chiar dacă lucrările au fost efectuate în baza unei autorizații de construcție.
a. Cu excepția lucrărilor urgente, fără de care Apartamentul ar putea suferi pagube importante, lucrările de reamenajare și întreținere se vor efectua numai între orele 9°°-18°° în măsura în care acestea implică un nivel de zgomot ce ar putea deranja vecinii de pe palier, etaj inferior/superior sau din bloc. În zilele de Sâmbătă și Duminică aceste lucrări sunt interzise, fără acceptul verbal al vecinilor.
b. Lucrările de întreținere și amenajare a Apartamentelor se vor face cu personal calificat și în strictă concordanță cu prevederile legale.
c. Este interzisă vopsirea pereților exteriori ai Apartamentelor în altă culoare decât cea existentă precum și aplicarea unui material care distonează cu cel existent pe pereții învecinați.
27. Cu excepția suporților de flori și a coliviilor, este interzisă amplasarea pe balcoane, la geamuri sau pe pereții exteriori a unor obiecte care depașesc limita peretelui Apartamentului. Montarea suporților de flori și a coliviilor se va face astfel încât sa se evite producerea oricărui accident.
28. Este interzisă creșterea sau deținerea ori accesul în interiorul Ansamblului Rezidențial Primăvara a oricăror animale care pot afecta liniștea celorlalți Proprietari și care pot pune în pericol viața sau sănătatea persoanelor care locuiesc în Ansamblu. În particular, este interzisă creșterea sau deținerea ori accesul în interiorul Ansamblului Rezidențial Primăvara a animalelor periculoase (de ex. câini de luptă sau a căror rasă este recunoscută ca violentă), veninoase sau incontrolabile, precum și a animalelor domestice destinate consumului (găini, iepuri etc.).
29. Este interzisă plasarea de către deținătorii imobilelor a oricăror materiale promoționale (bannere, mash-uri, reclame luminoase etc.) pe terase, la geamuri sau pe pereții exteriori ai Apartamentului fără acordul Asociației de Proprietari.

UTILIZAREA LOCURILOR DE PARCARE SUBTERARNE ȘI SUPRATERANE ȘI REGULI PRIVIND ACCESUL AUTOVEHICULELOR ÎN ANSAMBLUL REZIDENȚIAL PRIMĂVARA
30. Proprietarii/aparținătorii și/sau chiriașii vor parca autovehiculele exclusiv pe Locurile de Parcare, fiind interzisă staționarea Autovehiulelor în afara acestor spații.

Prin autovehicul se înțelege orice vehicul echipat prin construcție cu un motor cu propulsie în scopul deplasării pe carosabil. Exemplu: autoturism, motocicletă, scuter.

31. În incinta Ansamblului Rezidențial Primăvara Ghencea, au acces autovehiculele proprietarilor, aparținătorilor și/sau chiriașilor care dețin locuri de parcare proprietate și/sau închiriate.
32. Accesul în incinta Ansamblului Rezidential Primavara Ghencea se va face doar în baza cartelei magnetice si a ecusonului de acces emis de către firma de pază în baza evidenței puse la dispoziție de către Asociația de Proprietari.
33. Barierele vor fi acționate de către proprietari/aparținători și/sau chiriași cu ajutorul cartelelor magnetice sau telecomenzilor achiziționate de prin intermediul Asociației de Proprietari. 

34. Se interzice agenților de pază ridicarea barierelor proprietarilor/aparținătorilor și/sau chiriașilor pentru a intra în incinta Ansamblului Rezidențial Primăvara Ghencea, ridicarea barierei se va face numai dacă proprietarii/aparținătorii și/sau chiriașii au cartela/telecomanda defectă și numai cu condiția ca aceștia să aibă la loc vizibil ecusonul de acces. În situația în care proprietarii/aparținătorii și/sau chiriașii au cartelă/telecomanda defectă aceștia au obligația de a anunța Asociația de Proprietari pentru ca aceasta să fie înlocuită. Termenul de înlocuire este de 2 zile.
35. Pentru a putea certifica intrarea în Ansamblul Rezidențial Primăvara Ghencea proprietarii/aparținătorii și/sau chiriașii au obligația de a așeza/posta ecusonul de acces la loc vizibil, ecuson ce trebuie păstrat la loc vizibil și pe perioada staționării în parcare.
36. (1) Este interzis accesul cu autovehiculele în Ansamblul Rezidențial Primăvara Ghencea de către proprietarii/aparținătorii și/sau chiriașii care NU DEȚIN ÎN PROPRIETATE SAU NU AU ÎNCHIRIAT/ÎN FOLOSINȚĂ UN LOC DE PARCARE ȘI CARE NU AU LA LOC VIZIBIL ECUSONUL DE ACCES.
(2) Prin excepție de la pct. 37, alin. (1), proprietarii/aparținătorii și/sau chiriașii care nu dețin locuri de parcare în proprietate și/sau închiriate pot intra cu autovehiculul în încinta Ansamblului Rezidențial Primăvara Ghencea pentru o durată de maxim 30 minute doar pentru a putea să-și descarce bagajele, pentru transporta copii mici cu condiția să nu incomodeze accesul la căile de circulație auto, la locurile de parcare și să nu parcheze pe trotuare. Firma de pază va permite accesul autovehiculului și va nota numărul de înmatriculare precum și ora la care a intrat acesta în incinta Ansamblului Rezidențial Primăvara Ghencea.

37. Se interzice staționarea autovehiculelor în afara locurilor de parcare supraterane/subterane, pe trotuare, pe căile de acces și pe zonele hașurate din incinta Ansamblului Rezidențial Primăvara Ghencea. 
38. Viteza maximă admisă în interiorul Ansamblului Rezidențial Primăvara este de 5 km/h.
39. În incinta Ansamblului Rezidențial Primăvara, este interzis accesul căruțelor, a atelajelor cu tracțiune animală sau a vehiculelor neînmatriculate.
40. Accesul vizitatorilor cu autovehiculele în Ansamblul Rezidențial Primăvara Ghencea este interzis, vizitatorii vor parca numai în parcarea exterioară destinată acestora. Vizitatorii, la cererea agentului de pază, sunt obligați să se legitimeze și să indice acestuia numărul apartamentului pe care îl vizitează. Proprietarii/aparținătorii și/sau chiriașii au obligația de a-i informa pe vizitatori despre regulile impuse prin prezentul Regulament. Niciunui vizitator nu îi este permisă staționarea mai mult de cinci zile calendaristice consecutive/luna în incinta parcării destinată vizitatorilor. Persoanele depistate vor fi sancționate prin blocarea roților autovehiculelor. Dispozitivul de blocare va fi montat de către agentul de pază. Deblocarea roților se va face tot de către agentul de pază. 

Prin excepție, este permis accesul vizitatorilor în cazul în care aceștia au acceptul proprietarului/aparținătorului și/sau a chiriașului de a parca pe un loc de parcare aflat în proprietatea și/sau folosință (chirie/comodat) acestuia din urmă. Accesul este permis doar dacă proprietarul/aparținătorul și/sau chiriașul anunță firma de pază.
41. Proprietarii/aparținătorii și/sau chiriașii nu au acces să parcheze pe locurile de parcare destinate vizitatorilor.
42. Accesul autovehiculelor Taxi este permis numai după o identificare prealabilă. Agentul firmei de pază va nota numărul de înmatriculare și ora de intrare în incinta Ansamblului Rezidențial Primăvara Ghencea.

43. Accesul autovehiculelor de intervenție: Enel, Urban, Apa Nova, Distrigaz, Romtelcom, RDS&RCS și a oricăror alte autovehicule de intervenție este permis necondiționat în baza unui ordin de serviciu.
44. Accesul autovehiculelor Salvare, Poliție și Pompieri în misiune este permis necondiționat.
45. Accesul autovehiculelor care transportă mobilă și/sau care urmează să ridice mobila, obiecte electrocasnice și orice alte obiecte voluminoase se va face în următoarele condiții:

· proprietarul/aparținătorul și/sau chiriașul anunță înainte firma de pază și administrația/asociația ora aproximativă a transportului;

· proprietarul/aparținătorul și/sau chiriașul comunică firmei respective că accesul în incinta Ansamblului Rezidențial Primăvara se poate face numai după ce se vor legitima și vor indica numărul aparamentului unde urmează să livreze produsele.
46. Proprietarul/aparținătorul și/sau chiriașul comunică firmei respective că parcarea se va face fără a incomoda locatarii care dețin locuri de parcare, solicitantul urmând a respecta indicațiile Asociației de Proprietari Ansamblul Rezidențial Primăvara Ghencea referitoare la accesul acestuia (cale de acces, ore staționare).

47. Este interzis accesul în cadrul Ansamblului Rezidențial Primăvara al autovehiculelor cu o greutate mai mare de 3,5 tone. În cazuri excepționale (mutări mobilier), Asociației de Proprietari Ansamblul Rezidențial Primăvara Ghencea va permite accesul mijlocului de transport necesar, solicitantul urmând a respecta indicațiile Asociației de Proprietari referitoare la accesul acestuia (cale de acces, ore staționare).

48. Proprietarii care închiriază un loc de parcare suprateran/subteran sunt obligați să anunțe Asociația de Proprietari, respectiv Administratorul și firma de pază, cu privire la intenția acestuia de a închiria locul de parcare. Proprietarul este obligat să comunice acestora, respectiv Asociației de Proprietari, Administratorului și firmei de pază numele chiriașului căruia i-a închiriat locul de parcare și numărul de înmatriculare al autovehicului ce urmează a fi parcat pe respectivul loc de parcare.

49. Încălcarea punctelor 36, 37, 40, se sancționează cu blocarea roților autovehiculelor prin simpla constatare de către agentul de pază a încălcării prezentelor puncte din Regulament. Deblocarea roților autovehicului va fi posibila doar ca urmare a achitării către Asociația de Proprietari a sumei de 100 lei, numită în continuare taxa de parcare, de care cei care nu dețin un loc de parcare și care nu au la loc vizibil ecusonul de acces.
50. Încălcarea prevederilor punctului 38 din prezentul Regulament se sancționează cu plata sumei de 100 lei, sumă ce va fi achitată de către șoferul (proprietarul/aparținătorul și/sau chiriașul) care se face vinovat. Impunerea plății acestei taxe se face în baza consultării înregistrărilor imaginilor video captate de camerele de supraveghere (atunci când este posibil) sau a unei simple declarații scrise a unui agent de pază insotita de o fotografie. Sumele se vor colecta prin listele de întreținere și obligă proprietarul/aparținătorului și/sau chiriașului la plata acestora. Prezentul punct se referă strict la proprietarii de autovehicule care sunt și proprietari de imobile (apartamente și/sau locuri de parcare).
51. Se interzice adresarea de injurii, calomnii sau atacul împotriva personalului de paza, aceștia din urma fiind îndreptățiti să solicite la nevoie intervenția Poliției.
52. Încasarea taxei de parcare în cazul încalcării regulilor cu privire la accesul auto și parcarea vehiculelor va fi realizată de către personalul de paza în baza chitanțierului pus la dispoziție de către Asociația de Proprietari. 

REGULI PRIVIND ACCESUL PIETONAL

53. Accesul pietonal în Ansamblul Rezidențial se va face doar pe poarta de langă cabina personalului de pază. ESTE INTERZISĂ INTRAREA/IEȘIREA pe sub/deasupra barierelor automate de acces auto. 
54. Accesul pietonal se va face pe baza cartelei magnetice utilizate pentru accesul în bloc.
55. Persoanele non-rezidente au obligația să informeze agentul de pază cu privire la destinația din cadrul Ansamblului Rezidențial Primăvara, iar acesta va nota numele și prenumele persoanei, datele de identificare și destinația în registrul de acces personane, inclusiv clienții spațiilor comerciale de la parterul blocurilor.
56. Este interzis persoanelor nerezidente să intre în Ansambulul Rezidențial pentru a-și plimba câinii, copii sau în scopul recreerii.
57. În cazul în care o persoană nu deține cartela magnetică, chiar dacă este proprietar/aparținător și/sau chiriaș va avea obligația de a se legitima la solicitarea agentului de pază.
SPAȚIILE COMUNE. DESTINAȚIE ȘI ÎNTREȚINERE
58. Căile de acces, terenul liber de construcții și spațiile comune subterane reprezintă proprietatea comună, forțată și perpetuă a tuturor Proprietarilor. Ele vor fi utilizate în comun de către aceștia, iar cheltuielile de întreținere vor fi suportate de toți Proprietarii.
59. Spațiile Comune din bloc reprezintă proprietatea comună, forțată și perpetuă a tuturor Proprietarilor din blocul respectiv. Ele vor fi utilizate în comun de către aceștia, iar cheltuielile de întreținere vor fi suportate de toți Proprietarii din blocul respectiv și/sau de către toți proprietarii Ansamblului Rezidential Primăvara.

60. Spațiile Comune sunt delimitate prin planurile arhitecturale aferente Ansamblului Rezidențial Primăvara.
61. Cu exceptia Proprietăților Exclusive, toate și oricare dintre bunurile ce deservesc Spațiile Comune sunt încorporate în acestea și devin imobile prin destinație.
62. Proprietarii vor utiliza Spațiile Comune numai potrivit destinației acestora, fără ca prin exercitarea acestui drept sa aducă atingere drepturilor celorlalți Proprietari, să contravină legislației române sau să pună în pericol siguranța Ansamblului Rezidențial Primăvara sau a persoanelor din Ansamblul Rezidențial Primăvara.
63. Este interzisă folosirea unui anumit Spațiu Comun în alt scop decât cel prevazut prin proiectele arhitecturale sau ocuparea permanentă ori mai mult decât este necesar potrivit destinației acestora.
64. Este interzisă extinderea Proprietății Exclusive pe Spațiile Comune.
65. Este interzisă blocarea Spațiilor Comune, prin depozitarea sau instalarea în acest perimetru a oricăror obiecte.
66. Este interzisă organizarea de petreceri în aer liber sau în cadrul Spațiilor Comune.

67. Este interzisă parcarea bicicletelor, autovehiculelor sau a oricărui alt mijloc de transport pe Spațiile Comune, în afara Locurilor de Parcare sau a spațiilor special amenajate în acest sens de Asociația de Proprietari a Ansamblului Rezidențial Primăvara.
68. Proprietarii nu vor desfășura în Spațiile Comune nici o activitate generatoare de poluare fonică, poluare prin emisii de noxe sau poluare sau de orice altă natură, care ar putea conduce la deteriorarea acestor spații și/sau la tulburarea liniștii celorlalți Proprietari.
69. Este interzisă utilizarea teraselor de pe bloc; astfel, este interzisă montarea oricăror antene (indiferent de natura sau destinația acestora), amplasarea oricăror obiecte sau realizarea de instalații pe aceste terase, cu excepția celor prevăzute în planurile de arhitectură în baza cărora a fost realizat Ansamblul.

REGULI PRIVIND UTILIZAREA/ÎNTREȚINEREA SPAȚIILOR COMUNE

70. Spațiile Comune vor fi întreținute și îngrijite pe cheltuiala Proprietarilor prin intermediul serviciilor specializate contractate de Administrator și/sau de Asociația de Proprietari.

71. Este interzisă reamenajarea sau modificarea Spațiilor Comune, cu exceptia cazului în care reamenajarile sunt necesare pentru întreținerea, conservarea sau îmbunatățirea acestora. În orice situație, lucrările trebuie  să fie aprobate în prealabil de Asociația de Proprietari și, cu excepția lucrărilor curente de întreținere, vor fi realizate în baza unei autorizații de construire emisă de autoritățile competente. Nu vor fi efectuate lucrări în cazul în care acestea ar putea afecta siguranța și/sau estetica blocului și/sau a Ansamblului Rezidențial Primăvara.
72. Orice prejudiciu provocat Spațiilor Comune ori Proprietăților Exclusive ca urmare a reamenajărilor sau modificărilor efectuate în condițiile acestui capitol, va fi imputat persoanei culpabile de producerea lui, chiar dacă lucrările au fost efectuate în baza unei autorizații de construcție.
73. Proprietarii și ceilalți utilizatori ai Spațiilor Comune sunt obligați să adopte orice măsuri necesare pentru repararea și menținerea în stare de siguranța și de funcționalitate a Ansamblului Rezidențial Primăvara.
74. Proprietarii și ceilalți utilizatori ai Spațiilor Comune trebuie să contribuie la repararea sau, după caz, la consolidarea și la menținerea în stare de siguranță a acestora și să permita accesul persoanelor autorizate și însoțite de reprezentanții Administratorului, angajați ai acestuia, pentru efectuarea reparațiilor la instalațiile comune.
75. Locatarii vor primi în cadrul Proprietății Exclusive persoanele care efectuează reparații la Spațiile Comune, în măsura în care aceste remedieri nu se pot face în afara Proprietății Exclusive.
76. Este interzis consumul de băuturi alcolice, aruncarea pe jos a mucurilor de țigară, a ambalajelor, a cojilor de semințe și a resturilor de mâncare, dar și a pregătirii de grătare pe Spațiile Comune. Prin excepție, consumul de băuturi alcoolice poate fi realizat în spații special amenajate în acest sens de Asociația de Proprietari.
77. Proprietarii/aparținătorii și/sau Chiriașii, care nu vor respecta regulile impuse la punctul anterior din prezentul regulament vor fi sancționați cu suma de 100 lei, numită în continuare taxă de curățenie/ecologizare. Impunerea plății acestei taxe se face în baza consultării înregistrărilor imaginilor video captate de camerele de supraveghere (atunci când este posibil) sau a unei simple declarații scrise a unui agent de pază însoțită de o fotografie. Sumele se vor colectata prin listele de întreținere și obligă proprietarul/aparținătorului și/sau chiriașului la plata acestora.
78. ESTE INTERSIZĂ ACȚIONAREA ȘI INTERVENȚIA PERSOANELOR NEAUTORIZATE DE FURNIZORII DE UTILITĂȚI ȘI/SAU ASOCIAȚIA DE PROPRIETARI LA ECHIPAMENTELE/UTILAJELE EXISTENTE PE PROPRIETATEA COMUNĂ. DE EXEMPLU INTERVENȚIA LA PANOURILE DE COMANDĂ ALE LIFTURILOR, ETC.

79. ESTE INTERZISA ACȚIONAREA FĂRĂ MOTIV A ALARMEI DE INCENDIU.
CHELTUIELILE CU SPAȚIILE COMUNE; CALCULUL COTELOR DE CONTRIBUȚIE LA CHELTUIELILE ASOCIAȚIEI DE PROPRIETARI
80. Proprietarii au obligatia de a aproba fondul de reparații anual necesar reparării și îmbunătățirii Spațiilor comune. De asemenea pot aproba și alte fonduri cu caracter special.

81. Toți Proprietarii au obligația să platească lunar, conform listei de plată a cheltuielilor Asociației de Proprietari, în avans sau pe baza facturilor emise de furnizori, cota de contribuție ce le revine la cheltuielile Asociației de Proprietari, inclusiv cele aferente fondurilor Asociației de Proprietari. Plata se face conform hotărârii luate în Adunarea Generală a Asociației de Proprietari. În caz contrar, Proprietarii vor suporta penalitați și, în cazul utilităților, vor fi responsabili pentru eventualele debranșări efectuate de către furnizorii de utilități/servicii (apa, energie, salubritate, întreținere ascensoare etc).
82. Cota de contribuție la cheltuielile Asociației de Proprietari reprezintă suma pe care fiecare Proprietar trebuie să o platească lunar, indiferent dacă locuiește sau nu în apartamentul deținut.

83. Toți Proprietarii dintr-un Bloc vor suporta în totalitate cheltuielile legate de utilizarea, repararea, modernizarea și conservarea Spațiilor Comune din Blocul respectiv, atunci când acestea se realizează și sunt identificare strict ca fiind pentru blocul respectiv.
84. Toți Proprietarii din Condominiu vor suporta în totalitate cheltuielile legate de utilizarea, întreținerea, repararea, modernizarea și conservarea Terenului și Spațiilor Comune Subterane. Proprietarii din Condominiu care dețin în proprietate sau în folosință (chirie/comodat) locuri de parcare subterane vor suporta cheltuielile legate de curățenie și iluminat.  
85. Cotele de întreținere vor fi datorate de fiecare Proprietar de la data transmiterii dreptului de proprietate asupra Imobilului.

86. Dupa natura lor, cheltuielile ce cad în sarcina Proprietarilor în legatură cu proprietatea deținută în Condominiu, sunt următoarele:

· Cheltuieli legate de Spațiile Comune Subterane;

· Cheltuielile legate de Terenul deținut în comun;

· Cheltuieli legate de Spațiile Comune ale Blocului și

· Cheltuieli legate de Proprietatea Exclusivă.

87. Orice cheltuială aferenta Spațiilor Comune care nu este legată de un serviciu sau o furnitură contorizată și atribuibilă unui Proprietar sau unui Bloc, va fi suportată de toți Proprietarii din Condominiu, proporțional cu Cota de Proprietate Comună.

88. Cota de Proprietate Comună este precizată în contractul de vânzare cumpărare al fiecărui Propietar.

89. Suportarea cheltuielilor potrivit Cotei de Proprietate Comune se va face în toate cazurile cu excepția situației în care respectiva cheltuială se suporta proporțional cu numărul de persoane ce locuiesc într-un Apartament. Cazurile expuse în prezentul Regulament, în care cheltuiala se suportă proporțional cu numărul de persoane ce locuiesc într-un Apartament nu pot fi extinse decât prin hotărâre a Asociației de Proprietari.
Cheltuieli legate de Spațiile Comune suportate de toți Proprietarii din Condominiu:
A. Cheltuieli aferente Terenului

90. întreținerea și curățarea spațiului verde, a copacilor, arbuștilor, plantelor ornamentale, a circulațiilor pietonale și auto, locurilor de joacă, etc.;

91. întreținerea, curățirea și buna funcționare a echipamentelor, instalațiilor, mobilierului urban, fântânilor arteziene, etc.;

92. întreținerea, repararea, înlocuirea instalației de iluminat exterior (perimetral, grădină și fațadă);

93. repararea, reabilitarea și modernizarea circulațiilor pietonale și auto;

94. consumul de materiale de curățenie și întreținere;

95. cheltuielile aferente consumului de energie electrică, apă pentru instalațiile și echipamentele ce deservesc Terenul;

96. supravegherea de către personal specializat a întregului perimetru suprateran și interior al Condominiului și întreținerea echipamentelor de supraveghere; 
97. toate cheltuielile legate de salarizarea, remunerarea sau plata în orice mod a personalului ce prestează servicii legate de întreținerea Terenului (pază, grădinar, menajere, mecanici, instalatori etc.).
B. Cheltuieli aferente Spațiilor Comune ale Blocului
98. întreținerea, revizia, repararea și modernizarea ascensoarelor;

99. întreținerea, repararea, înlocuirea coloanelor de canalizare (înlocuirea acestora, daca este cazul, se face cu acordul Asociației de proprietari), alimentare cu apă, apă caldă și caldură ( căldura, în situația în care la un moment dat se va decide racordarea la un sistem de încalzire) aferente Spațiilor Comune ale Blocului;

100. cheltuielile aferente consumului de energie electrică, apă, termoficare și gaz (termoficare și gaz, în situația în care la un moment dat se va decide racordarea la un sistem de încălzire) contorizate pentru instalațiile și echipamentele ce deservesc Spațiile Comune ale Blocului;
101. întreținerea și repararea instalațiilor de iluminat interior, a instalațiilor de supraveghere și alarmare aferente Spațiilor Comune ale Blocului;
102. consumul de materiale de curățenie și întreținere pentru Spațiile Comune ale Blocului;
103. întreținerea și repararea casei scărilor și a acoperișului/terasa Blocului, cu acordul Asociației de Proprietari

104. pierderile aferente Spațiilor Comune ale Blocului (de exemplu apa);
105. toate cheltuielile legate de salarizarea, remunerarea sau plata în orice mod apersonalului ce prestează servicii legate de întreținerea Spațiilor Comune ale Blocului (pază, menajere, mecanici, instalatori etc.).
C.
Cheltuieli aferente Spațiilor Comune Subterane

106. întreținerea, repararea și buna funcționare a tuturor spațiilor, instalatiilor și echipamentelor din subsolul Condominiului aferente Spațiilor Comune Subterane;

107. cheltuielile aferente consumului de energie electrică, apă, termoficare și gaz (termoficare și gaz, în situația în care la un moment dat se va decide racordarea la un sistem de încălzire) contorizate pentru instalațiile și echipamentele ce deservesc Spațiile Comune Subterane;

108. consumul de materiale de curățenie și întreținere aferente Spațiilor Comune Subterane;

109. întreținerea, repararea căilor de acces din subteran;
110. supravegherea de către personal specializat a întregului perimetru subteran și interior al Condominiului și întreținerea echipamentelor de supraveghere; 

111. pierderile aferente Spațiilor Comune Subterane;
112. toate cheltuielile legate de salarizarea, remunerarea sau plata în orice mod a personalului ce prestează servicii legate de întreținerea Spațiilor Comune Subterane.
Modul de repartizare
113. În funcție de modul de calcul și de criteriile de repartizare a cheltuielilor pentru fiecare proprietate din Condominiu, acestea se vor clasifica în:

a) Cheltuieli pe persoană;

b) Cheltuieli pe consumuri individuale;
c) Cheltuieli pe cota parte indiviză de proprietate;
d) Cheltuieli pe beneficiari;
e) Cheltuieli pe consumatori tehnici și de alta natură.
114. Cheltuielile pe persoana sunt determinate de numărul persoanelor care locuiesc în Condominiu. Ele reprezintă cheltuielile Asociației pentru: energia electrică utilizată pentru funcționarea instalațiilor comune, colectarea deșeurilor menajere, vidanjare, alte cheltuieli stabilite conform Hotărârii Adunarii Generale a Asociației de Proprietari.

115. Cheltuielile pe consumuri individuale reprezintă cheltuielile Asociației pentru: apa rece și canalizare, apa rece pentru prepararea apei calde ale Apartamentului. Cheltuielile pe consumuri individuale se repartizează în funcție de indexul contoarelor individuale.

116. Cheltuielile pe cota parte indiviză de proprietate deținută în Condominiu, reprezintă cheltuielile Asociației efectuate pentru administrarea, întreținerea, repararea, exploatarea și consolidarea parților de construcții și instalații aflate în proprietate comună: fondul sau fondurile pentru lucrări de întreținere, service, reparații și, după caz, de consolidare, reabilitare, eficienta energetică, modernizare la părțile de construcții și instalații aflate pe proprietatea comună; casa scărilor; terasele, ascensoare, interfonul; centrala termică comună daca se va decide instalarea acesteia pentru incalzirea spatiilor comune; structura de rezistență; fațadele; personalul angajat sau contractat al Asociației; îndemnizații acordate membrilor Asociației ori persoanelor alese; credite bancare; contracte sau polițe de asigurări; alte servicii administrative. Aceste cheltuieli se repartizează proporțional cu cota-parte indiviză de proprietate a fiecărui Proprietar.
117. Cheltuielile pe beneficiari reprezintă cheltuielile aferente serviciilor individuale ale Proprietarilor, dar gestionate financiar prin intermediul Asociației de Proprietari. Sunt cheltuieli cu privire la: citirea, calculul și gestiunea consumurilor individuale de apa rece, servicii cu privire la repartitoarele de costuri, gestiunea contractelor cu caracter individual, întreținere interfon și a părții de instalație din interiorul Apartamentului, reviziile instalațiilor interioare de gaze, apa și încălzire precum și alte servicii. Aceste cheltuieli se repartizează conform valorii care revine fiecarui beneficiar în cauză.
118. Cheltuielile pe consumatori tehnici sunt cele pentru: încălzirea Proprietăților Exclusive (energie termică sub forma de căldură; combustibilul și energia electrică pentru încălzire etc). Cheltuielile cu consumurile comune de energie termică din Spațiile comune (casa scarilor, culoare, subsol, etc.) se repartizează proporțional cu cota-parte de proprietate indiviză care îi revine fiecărui Proprietar, conform datelor din actul de proprietate.
119. Cheltuielile de altă natură reprezintă cheltuielile Asociației de Proprietari pentru: lucrări de întreținere, reparații și înlocuiri la antena ori antenele colective de televiziune, cutiile poștale, cheile de la ușa de intrare comună în cladire etc;
120. În situația în care sunt depistați Proprietari care au înregistrat consum de apă, iar numarul de persoane declarate că locuiesc în Ansamblu este zero, Asociația de Proprietari este îndreptățită să procedeze după următoarea regula:


- pentru un consum ȋntre 1 şi 4 mc, se ia în considerare 1 persoană la întreţinere;


- pentru un consum ȋntre 5 şi 8 mc, se iau în considerare 2 persoane la întreţinere;


- pentru un consum ȋntre 9 şi 15 mc, se iau în considerare 3 persoane la întreţinere;


- pentru un consum peste 16 mc, se iau în considerare 4 persoane la întreţinere.

121. Asociația de Proprietari stabilește un sistem propriu de penalizari pentru orice sumă cu titlu de restanță, afișată pe lista de plată:
-
în termen de 15 zile calendaristice de la data scadentă (maxim 20 de zile calendaristice) a cotelor de contribuție la cheltuielile Asociației de Proprietari, se vor emite notificări prin care Proprietarii vor fi informați asupra întârzierilor la plată;
-
după o perioadă de 30 de zile care depășește termenul stabilit pentru plată, se vor calcula penalități, de 0,2 % pentru fiecare zi de întârziere;

-
după o perioadă de 90 de zile, Asociația de Proprietari are dreptul de a acționa în justiție pe orice Proprietar care se face vinovat de neplata cotelor de contribuție. Acțiunea este scutită de taxa de timbru. Sentința dată în favoarea Asociației de Proprietari, pentru sumele datorate de oricare proprietar, va fi pusă în aplicare prin orice modalitate permisă de Codul de procedura civilă, pentru acoperirea datoriilor.

CREŞTEREA ŞI ÎNTREŢINEREA CÂINILOR ŞI PISICILOR

122. Creşterea animalelor domestice se poate face cu respectarea prevederilor legale în vigoare, în vederea asigurării şi garantării sănătăţii publice, a sănătăţii şi protecţiei animalelor, precum şi a protecţiei mediului.
123. Proprietarii și Chiriașii care întreţin câini şi pisici, vor avea în mod obligatoriu carnet de sănătate al animalului, care trebuie să cuprindă toate acţiunile sanitar-veterinare (vaccinări, deparzitări), cuprinse în normele specificate în domeniu. Carnetul de sănătate trebuie să fie eliberat de un cabinet veterinar autorizat.

124. În mod obligatoriu, deţinătorii de animale vor lua măsuri ca acestea să nu murdărească şi să nu deterioreze spaţiile de folosinţă comună (holuri, scări, circulații pietonale și auto, spaţii verzi), aceștia fiind obligați să folosească spațiului special amenajat în acest scop. În caz contrar, vor fi obligaţi să efectueze curăţenie, dezinfecţie, refacerea spaţiilor deteriorate şi plata daunelor, la solicitarea Asociaţiei de Proprietari.

125. Persoanele care întreţin câini sau pisici sunt obligaţi să ia toate măsurile pentru menţinerea animalelor într-o perfectă stare de sănătate şi în condiţii de zooigienă adecvate.

126. În timpul plimbării câinilor pe proprietatea comuna, aceştia vor fi purtaţi obligatoriu în lesă, indiferent de talie sau rasă. Câinii de talie mijlocie şi mare vor purta botniţă. Însoţitorii vor avea în timpul plimbării: măturica, punga PVC şi mănuşi în vederea colectării dejecţiilor produse de câine. După colectare, punga va fi închisă etanş şi depusă în europubela/coșul de gunoi aparţinând Asociaţiei de Proprietari.
127. Este interzisă organizarea şi desfăşurarea de lupte între câini sau alte lupte între animale.

128. Câinii care se află în incinta Condominiului, în alte condiţii decât cele prevăzute mai sus vor fi consideraţi câini vagabonzi. Aceştia la solicitarea Asociației de Proprietari vor fi ridicaţi de serviciile publice specializate.
129. Este interzisă creşterea animalelor domestice şi a păsărilor de curte în Condominiu.

130. Administratorul are obligaţia să amplaseze la loc vizibil panouri de informare, avertizare și interdicție cu regulile privind creșterea și întreținerea animalelor de companie în interiorul Ansamblului.
131. Proprietarii/aparținătorii și/sau Chiriașii, deținători de câini și pisici, care nu vor respectă regulile impuse de articolele de la 121 la 128 din prezentul Regulament vor fi sancționați prin obligarea la plată a taxei de curațenie/ecologizare de 100 lei. Impunerea plății acestei taxe se face în baza consultării înregistrărilor imaginilor video captate de camerele de supraveghere (atunci când este posibil) sau a unei simple declarații scrise a unui agent de pază insotita de o fotografie. Sumele se vor colectata prin listele de întreținere și obligă proprietarul/aparținătorului și/sau chiriașului la plata acestora.
RAPORTURILE CU ADMINISTRATORUL

132. Ansamblul Rezidențial va beneficia de serviciile de administrare și management imobiliar oferite de o persoană fizică și/sau persoană juridică specializată și autorizată în acest domeniu, din cadrul Asociației și/sau din afara acesteia. Personalul necesar bunei gospodăriri a proprietății comune poate fi angajat prin contract individual de muncă și/sau prin convenție civilă de prestări de servicii, conform celor stabilite prin negociere.
133. Drepturile și obligațiile părților implicate vor fi detaliate în cadrul Contractul de Administrare.

REGULI CU PRIVIRE LA CARTEA DE IMOBIL
134. ”Cartea de imobil” reprezintă documentul de evidenţă în care se înscriu, în condiţiile legii, datele persoanelor care stau în imobilele cu destinaţie de locuinţă. Aceasta se întocmeşte pentru fiecare apartament în parte, cuprinzând informaţii despre numele locatarului, actul de identitate, data mutării în imobil şi felul adresei (de domiciliu sau de reşedinţă), domiciliul înscris în actul de identitate şi data plecării din imobil. Evidenţa locatarilor, prin cartea de imobil, se ţine în cazul imobilelor destinate cazării în comun şi a celor care servesc total sau parţial ca locuinţă.’’
135. Completarea cărţii de imobil se face în conformitate cu Hotărâre nr. 839 din 28.06.2006 privind forma şi conţinutul actelor de identitate, ale autocolantului privind stabilirea reşedinţei şi ale cărţii de imobil şi cu Ordonanţă de Urgenţă nr. 97 din 14.07.2005 privind evidenţa, domiciliul, reşedinţa şi actele de identitate ale cetăţenilor români.

136. Cei care locuiesc în imobil sunt obligaţi să prezinte actul de identitate responsabilului cărţii de imobil, în cazul de fată Administratorului, în termen de 15 zile de la mutare pentru actualizarea carții de imobil, altfel riscă amenzi între 40 şi 80 de lei. "Persoana care găzduieşte o altă persoană, în mod neîntrerupt, mai mult de 30 de zile, are obligaţia de a anunţa poliţia sau serviciul public de evidenţă a persoanelor de la locul unde este situat imobilul. Nerespectarea acestei prevederi legale se sancţionează cu amendă de la 75 la 150 lei".

SANCTIUNI

137. Nerespectarea prevederilor acestui Regulament va constitui temeiul acțiunii în justiție a Asociației și/sau a fiecarui Proprietar în parte (după caz), împotriva celor vinovați pentru recuperarea daunelor și/sau obligarea acestora la conformare.

138. Cuantumul taxei administrative decis prin prezentul regulament va fi vărsat într-un cont de rezervă la dispoziția Asociației de Proprietari.
139. În cazul în care un chiriaș sau alt ocupant al imobilului nu respectă reglementările menționate, Asociația îl va chema în judecată pe chiriașul/ocupantul și pe Proprietarul respectivei Proprietăți Exclusive, în solidar.

140. Administratorul va amplasa la loc vizibil, la intrarea în Ansamblul Rezidențial Primăvara, un panou cu rol de informare a proprietarilor/aparținătorilor și/sau a chiriașilor și a vizitatorilor, pe care se va specifica:



”PROPRIETATE PRIVATA. ESTE INTERZIS ACCESUL PERSOANELOR STRĂINE FĂRĂ AUTORIZAȚIE


Daca ți se permite accesul însemnă ca ești de acord cu următoarele reguli:
-
obligativitatea de a oferi datele personale la pătrunderea în Ansamblu și de a declara scopul;

-
este interzisă staționarea (oprirea pe o durată mai mare de 5 minute) pe căile de acces pentru mai mult de 30 min, cu excepția cazului când aceasta se face pe un loc de parcare amenajat, aflat în folosință proprie în mod legal.
-
depășirea termenului de staționare în parcarea destinată vizitatorilor 



Încălcarea regulilor de mai sus atrage plata taxei de parcare de 100 lei.


Nerespectarea regulilor de păstrare a curățeniei pe durata șederii în Ansamblu atrage după sine obligativitatea plății taxei de curatenie/ecologizare de 100 lei.”
DISPOZIȚII FINALE

141. Prezentul Regulament de Coproprietate al Asociației de Proprietari ”ANSAMBLUL REZIDENȚIAL PRIMĂVARA - PRELUNGIREA GHENCEA” va intra în vigoare în termen de 30 de zile de la data aprobării sale în Adunarea Generală a Asociației de Proprietari și după ce acesta va fi adus la cunoștința tuturor proprietarilor/aparținătorilor și/sau chiriașilor prin afișarea lui la loc vizibil.

